Nous Vuillames, humiles abbes de Goile, et touz li covent de cel meisme leu, faisons savoir à touz... que nous, en eschange et en recompensacion dou fié de la vile de Tesy et des appendises de celle vile, et de toutes les choses que li nobles bers Jehans de Chalon, sires d’Allay, avoit en la ville de Tisy et es appendises de celle vile, lesquies choses toutes donées ha à nous et à nostre yglise, sauz la justice grant et petite et la garde et les corvées toutes et de forche et de rastel et l’ost et la chevachié et les gelines de karoinmentrant, que il ha retenu à luy et à ses hoirs, donons, outroions, baillons et quittons adit Jehan et à ses hoirs: Martenet, de Boujaille, et son mès, Perrenet Faisant et ses freres et lour partaiges, ensamble lour mès, les enfant Pertuiset ensamble lour mès, Patin, Haymonet, son frere, et lour nevour, ensamble lour mès, et oit jornaux de terre arable, et dix soiptures de prey que nous avons en demenure, et douze deniers de cens que nous avons sus la maison es Messiers, et dix deniers de cens que nous avons sur la maison Grillon, et toutes les choses, quel qu’eles soient que nous avons et devons avoir en ladite vile de Boujaille et ou terretoire, saulz tel partie con nous avons et devons avoir es diemes de Boujaille et ou territoire, laquel partie nous exceptons et retenons pour nous et pour nostre yglise de Goile. Et les devantdites choses donées prometons à devantdit mons. Jehan garantir à droit luy et à ses hoirs, en bone foy, contre toutes genz. En tesmoint de ceste chose, nous avons mis noz seaus pendant en ces presentes lettres, faites et donées l’uictive de la Magdeleine, l’an Nostre Signour corrant par mil CC octante et cinc.